คปภ.ลงโทษ 12นายหน้า โกงเงินลูกค้า
คปภ.เพิกถอนใบอนุญาตเป็นตัวแทน นายหน้าประกันภัยโกงเงินลูกค้า
28 ต.ค. 2558

คปภ.เพิกถอนใบอนุญาตเป็นตัวแทน นายหน้าประกันภัยโกงเงินลูกค้า
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.มีคำสั่งเพิกถอนใบอนุญาต 12 ราย ประกอบด้วย นายเฉลิมพล บัวขาว นางญาณภัทร อุ่นทรพันธุ์ น.ส.สิริลักษณ์ บุตรประเสริฐ นางปาริชาต คงรักษา นางจิรัชฌา มีบุญ น.ส.อรอนงค์ จานตาดี นายพรพระคริสต์ สุยะดุก (เดิมชื่อ ธนบดี สุยะดุก) น.ส.จิรารัตน์ บุตรแสน น.ส.สุรีรัตน์ อินทร์ประเสริฐ น.ส.สุภาพร คุณปรีชากุล น.ส.ธัญพร วัชรนรากรณ์ และ น.ส.กมลชนก พึ่งไทย
ทั้งนี้ การกระทำความผิดของบุคคลทั้ง 12 ราย คือ รับชำระเงินค่าเบี้ยประกันภัยจากผู้ขอเอาประกันภัย แต่มิได้แจ้งขอเอาประกันภัยจากบริษัทประกันภัย มิได้อธิบายเงื่อนไขของกรมธรรม์เป็นการดำเนินงานทำให้เกิดหรืออาจทำให้เกิดความเสียหายแก่ผู้เอาประกันภัย ผู้รับประโยชน์ตามกรมธรรม์ประกันภัย หรือประชาชน นอกจากนี้ยังได้กระทำการทุจริตการสอบ โดยการเข้าสอบความรู้เพื่อขอรับใบอนุญาตแทนผู้อื่น ซึ่งผู้ที่ถูกเพิกถอนใบอนุญาตจะไม่สามารถทำหน้าที่เป็นตัวแทน/นายหน้าประกันภัยได้เป็นระยะเวลา 5 ปี นับจากวันที่ถูกเพิกถอนใบอนุญาต หากฝ่าฝืนต้องระวางโทษจำคุกไม่เกินหกเดือน หรือปรับไม่เกินห้าหมื่นบาท หรือทั้งจำทั้งปรับ